Sziasztok!

**Film szakkörünk** mai kisfilmje az ***Újratervezés*** című alkotás.

Az egyik legnézettebb magyar rövidfilm szívszorítóan életszerű képet fest egy idős házaspár mindennapjairól – és az őket a folyamatos zsörtölődés ellenére is összetartó szeretetről.

**Miről szól?**

Egy idős házaspár mindennapjai, akik folyvást zsörtölődnek. Az asszony mindig beleszól a vezetésbe, ami addig-addig idegesíti a férjet, hogy az felveszi diktafonra a feleség házsártos megjegyzéseit. Csak akkor jönnek rá, mennyire hiányozna életükből a másik, amikor már késő.

**Mitől különleges?**

Az Újratervezés finom humorral átszőtt, életszerű képet fest egy idős házaspár mindennapjairól – és az őket a folyamatos zsörtölődés ellenére is összekapcsoló szeretetről. Csak azt mutatja meg, amennyit az autó belsejéből látunk. A házaspár drámája apró, néma jelekből bontakozik ki: egymás között sosem beszélnek arról, milyen kezelésre járnak, hogy a feleség egyre rosszabb állapotban van, és hogy nemsokára talán meg fog halni. Ettől a kimondatlanságtól drámájuk is sokkal szívszorítóbbá válik.

Az Újratervezés azt mutatja meg, milyen könnyen töltik ki a mindennapokat az apró veszekedések, a kisszerű sértések. A veszekedő házaspár a betegség előrehaladtával egyre megértőbb lesz, de problémáit akkor sem beszéli ki, mert nem tudják, vagy csak nincs közös nyelvük rá. Az ő nyelvük az örökös évődés, ezt jelzi az is, hogy a férj végül a GPS-be is beprogramozza felesége zsörtölődő hangját, mert a halála után már az is hiányzik neki, ami korábban idegesítette. Az Újratervezés precízen, ugyanakkor rengeteg empátiával rekonstruálja a házastársi civódást, és Pogány Judit bravúros átalakulást mutat be az anyósülésről dirigáló, de a betegsége során szinte elfogyó, az élettel, majd a halállal is megbékélő feleség szerepében.

**Hogyan készült?**

Tóth Barnabás, az Újratervezés írója, vágója és rendezője a kisfilmeket szponzoráló állami szerv, a Médiatanács támogatása nélkül, a Csokonai Művelődési Központ másfél millió forintos segítségével forgatta le az Újratervezést. A színészként is ismert Tóth egy hétköznapi élménye alapján írta a forgatókönyvet. Egyszer egy idős házaspár mögött utazott egy autóban, megfigyelte a párbeszédeiket, és eszébe jutott egy történet arról, hogyan fejezheti ki egy öreg pár egymás iránt a szeretetét egy GPS-készüléken keresztül.

A videó megtekintése után az alábbi kérdésekre várnám a válaszaitokat:

Milyen érzéseket váltott ki belőled a történet?

Mire akarja felhívni a rendező a figyelmet?

A kisfilmet az alábbi linken éritek el:

<https://www.youtube.com/watch?v=NnKGdYM94bQ&ab_channel=tadamfilm>

|  |  |
| --- | --- |
| ***Újratervezés*** | |
| **2013-as magyar rövidfilm** | |
| **Rendező** | [Tóth Barnabás](https://hu.wikipedia.org/wiki/T%C3%B3th_Barnab%C3%A1s_(filmrendez%C5%91)) |
| **Producer** | Kuczkó Andrea, Rajna Gábor, Sipos Gábor, Tóth Barnabás, Tóth Lajos, Áprily Zoltán |
| **Műfaj** | kisjátékfilm, dráma |
| **Forgatókönyvíró** | Tóth Barnabás |
| **Főszerepben** | [Pogány Judit](https://hu.wikipedia.org/wiki/Pog%C3%A1ny_Judit) [Kovács Zsolt](https://hu.wikipedia.org/wiki/Kov%C3%A1cs_Zsolt_(sz%C3%ADnm%C5%B1v%C3%A9sz)) |
| **Zene** | Pirisi László |
| **Operatőr** | Marosi Gábor |
| **Hangmérnök** | Kőporosy János |
| **Gyártásvezető** | Valkony Zsolt |

*Köszönöm munkátokat!*

*Laci b.*